Prifysgol Bangor

**COFNODION Y CYNGOR**

Mewn cyfarfod o’r Cyngor a gynhaliwyd yn y Brifysgol ddydd Gwener, 9 Hydref 2015.

**Presennol** :

Y Gwir Anrhydeddus Arglwydd Dafydd Elis-Thomas AM (Cadeirydd), Mrs. Stephanie Barbaresi, Sir Peter Davis, Miss Fflur Elin, Dr Peter Higson, Yr Athro John Hughes, Yr Athro Jerry Hunter, Mr. Ifan James, Mr Geraint Jones, Dr Griff Jones, Dr. Karen Jones, Mrs Alison Lea-Wilson, Dr. Lorrie Murphy, Yr Athro Richard Parry-Jones, Ms. Ellen Parry Williams, Dr. Alwyn Roberts, Dr. Dewi Roberts, Yr Athro David Shepherd, Yr Athro Paul Spencer, Yr Athro Carol Tully, Yr Athro Oliver Turnbull, Mr. David Williams, Ysgrifennydd y Brifysgol, Cyfarwyddwr Cyllid, Cyfarwyddwr Ystadau.

**Ymddiheuriadau** :

Dr Gillian Davies, Mr. Alun Ffred Jones, Dr. Olwen Williams, Cyfarwyddwr Adnoddau Dynol.

**MARWOLAETHAU**

Cyfeiriodd y Cadeirydd at farwolaethau’r canlynol yn ddiweddar:

 Geraint Stanley Jones, Cymrawd er Anrhydedd

 Dafydd Wynn Parry, cyn aelod staff yn yr Ysgol Gwyddorau Biolegol

 Roger Hughes, cyn aelod staff yn yr Ysgol Gwyddorau Biolegol

 Sarita Anwar, myfyriwr yn Ysgol Busnes Bangor

 Elizabeth Bunton, myfyriwr yn yr Ysgol Addysg

 Denzil Taylor Smith, cyn aelod staff yn yr Ysgol Gwyddorau Eigion

 Mary Burrows, cyn aelod o’r Cyngor

a safodd yr aelodau er cof amdanynt.

**LLONGYFARCHIADAU**

Ar ran y Cyngor llongyfarchodd y Cadeirydd yr Athro Emeritws Andrew Barker a oedd wedi derbyn Cadair er Anrhydedd.

Hefyd llongyfarchodd y Cadeirydd y canlynol:

[1] Yr Athro Emeritws Tom Corns a oedd wedi derbyn Cymrodoriaeth yr Academi Brydeinig (FBA).

[2] Undeb y Myfyrwyr sydd wedi ennill Gwobr Rhagoriaeth Effaith Werdd yr NUS; roedd hefyd yn un o'r pum Undeb y Myfyrwyr a gafodd y sgôr uchaf yn genedlaethol am eu project Partneriaeth Gymunedol Caru Bangor.

**COFNODION**

1. Cadarnhawyd a llofnodwyd cofnodion y cyfarfod a gynhaliwyd 10 Gorffennaf 2015
2. Gan gyfeirio at:

[1] Tudalen 3 (**Hyfforddiant Cychwynnol Athrawon**), rhoddodd yr Is-ganghellor wybodaeth i'r Cyngor ar ddarganfyddiadau cychwynnol yr archwiliad a gynhaliwyd yn ddiweddar gan Estyn. Disgwylir i'r adroddiad terfynol gael ei gyhoeddi'n fuan a bydd yn dangos sgôr o Anfoddhaol drwodd a thro, er yr ystyriwyd rhai elfennau fel Digonol. Nodir mater o beidio â chydymffurfio hefyd yn yr adroddiad. Mae Pennaeth Ysgol newydd a staff newydd wedi eu penodi erbyn hyn ac mae llawer o'r materion a nodir yn yr adroddiad yn rhai hanesyddol. Cynhyrchwyd cynllun gweithredu manwl mewn ymateb i'r materion a godwyd ac mae HEFCW hefyd yn rhoi cefnogaeth gyda datrys y materion. Nodwyd bod y fframwaith hyfforddi athrawon ar draws Cymru'n cael ei adolygu ar hyn o bryd gan Lywodraeth Cymru.

[2] Tudalen 4 (**Rhagolygon Ariannol**), hysbysodd y Cyfarwyddwr Cyllid y Cyngor bod Santander wedi rhoi caniatâd a bod y Benthyciad Barclays wedi cael ei ad-dalu.

**MATERION YR IS-GANGHELLOR**

Tynnodd yr Is-ganghellor sylw'r Cyngor at nifer o faterion.

1. **Dirprwy Is-ganghellor (Ymchwil ac Effaith**), yn dilyn proses benodi yn cynnwys aelodau o'r Cyngor, argymhellodd yr Is-ganghellor bod yr Athro Jo Rycroft-Malone yn cael ei phenodi i'r swydd.
2. **Y Santes Fair**, nodwyd bod 600 o ystafelloedd gwely newydd wedi eu hagor ond cafwyd rhai mân broblemau ar y dechrau.Oherwydd hynny, ni chodwyd rhent am yr wythnos gyntaf ar yr holl breswylwyr ar y safle.

**ADRODDIAD Y PWYLLGOR GWEITHREDU**

1. Cymeradwywyd yr adroddiad o gyfarfodydd y Pwyllgor Gweithredu a gynhaliwyd rhwng mis Gorffennaf a mis Medi 2015 (ynghlwm fel Atodiad I i’r copi swyddogol o’r cofnodion).
2. Cyfeiriwyd yn benodol at y canlynol:

[1] Tudalen 2 (**Oxford International Education Group**), roedd ystyriaeth yn cael ei rhoi i bartneriaeth gydag OIEG i sefydlu Coleg Llwybr Rhyngwladol ar y campws ym Mangor a fydd yn cynnig cyrsiau sylfaen a chyn-feistr i fyfyrwyr tramor er mwyn rhoi mynediad iddynt at raglenni gradd Bangor. Awgrymir defnyddio Oswalds i ddibenion dysgu a disgwylir i garfan gychwynnol o 50 o fyfyrwyr ddechrau ym Medi 2016 gyda hynny'n codi i 200 o fyfyrwyr mewn 5 mlynedd.

[2] Tudalen 2 (**Noddi Stadiwm CPD Dinas Bangor**), trafodwyd manteision dod yn brif noddwr i Stadiwm Nantporth, a oedd yn cynnwys cael defnyddio'r lleiniau chwarae, gwell profiad i fyfyrwyr ac ymwneud â'r gymuned.

[3] Tudalen 3 (**Tablau Cynghrair**), nododd y Cyngor safle Bangor o ran cwblhau cyrsiau yn y *Sunday Times University Guide*, a gyhoeddwyd yn ddiweddar, a gofynnodd am adroddiad ar pa gamau sy'n cael eu cymryd i roi sylw i hyn. Nodwyd bod y mesur a ddefnyddir ar gyfer hyn yn rhagolwg wedi'i seilio ar gynnydd carfanau blaenorol o fyfyrwyr ac nad yw'n fesur gwirioneddol o'r sefyllfa bresennol o ran cadw myfyrwyr. Y perfformiad presennol yn ôl y mesur hwn yw 77.7% yn erbyn meincnod o 80.3%.

**AROLWG CENEDLAETHOL MYFYRWYR**

Rhoddodd y Dirprwy Is-ganghellor (Addysgu a Dysgu) gyflwyniad ar ganlyniadau'r Arolwg Cenedlaethol Myfyrwyr, a gyhoeddwyd yn ddiweddar, lle daeth Bangor i'r brig yng Nghymru ac yn y deg uchaf yn y Deyrnas Unedig o ran boddhad cyffredinol, a hynny am yr ail flwyddyn yn olynol.

**RECRIWTIO MYFYRWYR**

1. Rhoddwyd papur gerbron yn rhoi'r ffigurau recriwtio diweddaraf.
2. Nododd y Cyngor y canlynol:

[1] O'i gymharu â'r rhagolygon ariannol, mae'n debygol y bydd diffyg drwodd a thro mewn incwm ffioedd dysgu o hyd at £500k, sy'n llai nag 1% o incwm ffioedd.

[2] Caiff y gostyngiad mewn cofrestriadau myfyrwyr ôl-radd Cartref/UE ei wrthweithio gan gynnydd cyfatebol mewn israddedigion sy'n mynd ymlaen i flwyddyn 4 rhaglenni israddedig estynedig.

[3] Mae myfyrwyr tramor yn dal i gyrraedd ond mae cyfyngiadau ar fisas wedi parhau i gael effaith ar recriwtio tramor.

**HYRWYDDO DEFNYDDIO'R GYMRAEG YN Y GWEITHLE**

1. Cyflwynwyd papur ar Hyrwyddo Defnyddio'r Gymraeg yn y Gweithle gan y Dirprwy Is-ganghellor (Cyfrwng Cymraeg ac Ymwneud â'r Cyhoedd). Roedd y cynllun yn ganlyniad 2 flynedd o waith ac roedd yn cynnig ffyrdd newydd creadigol o weithio. Ni wnaed cais am unrhyw adnoddau newydd.
2. Nododd y Cyngor y canlynol:

[1] Roedd manteision hyrwyddo a hwyluso gweithle dwyieithog yn cynnwys hyblygrwydd gyda staffio, gweinyddu mwy effeithiol, cynnydd ym moddhad staff a gwell gwasanaeth i'r cwsmer.

[2] Roedd y cynllun yn canolbwyntio ar bedwar maes allweddol: codi ymwybyddiaeth; meithrin hyder; cynnal mas critigol; a nodi meysydd a fyddai'n elwa o gydweithio.

[3] Yr angen am amcanion, targedau a mesurau cliriach er mwyn sicrhau y gellid monitro cyflawni.

[4] Mae hyder staff yn bwysig ac mae angen edrych ar hyder a medrusrwydd gyda'r Gymraeg fel rhan o'r broses adolygu a datblygu perfformiad.

1. Cefnogwyd y cynllun yn frwdfrydig ac unfrydol gan y Cyngor.

**PWYLLGOR CYLLID AC ADNODDAU**

1. Cymeradwywyd yr adroddiad ar gyfarfod y Pwyllgor Cyllid ac Adnoddau a gynhaliwyd 14 Medi 2015 (ynghlwm fel Atodiad II i gopi swyddogol y cofnodion hyn).
2. Cyfeiriwyd yn benodol at y canlynol:

[1] Cofnod 542 (***Materion Dyled Hir Dymor***), mae'r EIB wedi cysylltu â'r Brifysgol i weld a oes yna ddiddordeb mewn codi'r benthyciad o £45M i fyny i'r lefel o £53M yr oeddent yn fodlon ei darparu'n wreiddiol. Roedd y Pwyllgor wedi awdurdodi'r Cyfarwyddwr Cyllid i ymestyn y cyfleuster benthyca, yn amodol ar gael caniatâd angenrheidiol gan Santander.

[2] Cofnod 547a (***Diweddariad ar y Rhaglen Gyfalaf***), gofynnodd y Cyngor am wybodaeth bellach am y rhaglen gyfalaf a'i pherthynas â gwario'r benthyciad EIB ac adnoddau'r Brifysgol.

[3] Cofnod 547b (***Pontio)***, nodwyd bod y Brifysgol wedi cymryd meddiant o'r adeilad, er nad yw wedi'i gwblhau. Mae'r gwaith o ffitio'r adeilad yn mynd ymlaen ar hyn o bryd gyda'r gwaith gosod Mecanyddol a Thrydanol yn tynnu at ei orffen. Mae yna rai materion sydd heb eu datrys o ran gorffeniadau a gollyngiadau. Lliniarwyd y risgiau ariannol i ryw raddau gan y setliad masnachol, er y ceisiwyd cyngor cyfreithiol pellach.

**PWYLLGOR ARCHWILIO A RISG**

1. Cymeradwywyd adroddiad y Pwyllgor Archwilio a Risg a gynhaliwyd 28 Medi 2015 (ynghlwm fel Atodiad III i gopi swyddogol y Cofnodion).
2. Cyfeiriwyd yn benodol at y canlynol:

[1] Cofnod 339 (***Adolygiad Datblygu Perfformiad a Phrosesau Datblygu Staff***), roedd y pwyllgor yn falch o nodi y cafwyd cyfradd gyflawni o 83%, heb gynnwys rhai meysydd a oedd wedi eu heithrio lle mae fframweithiau rheoli newydd yn cael eu gweithredu.

[2] Cofnod 339 (***Adolygiad Pontio***), cafodd trefn weithredu ddrafft ei dosbarthu i'w hystyried gan y Cyngor a nodwyd bod angen rhoi ystyriaeth ofalus i amseriad yr adolygiad er mwyn sicrhau na fydd yn peryglu unrhyw weithredu cyfreithiol. Trafododd y Cyngor sgôp a pherchenogaeth yr adolygiad yn fanwl gan ystyried manteision y dull archwilio o weithredu a'r dull gweithredu lle dadansoddir yr achos methiant sylfaenol. Cytunwyd i roi ystyriaeth bellach i hyn y tu allan i'r cyfarfod a dod â chynnig gerbron y cyfarfod nesaf.

[3] Cofnod 340 (***Cyfansoddiad, Cylch Gorchwyl ac Amserlen Pwyllgor***), **penderfynodd** y Cyngor y dylai "Adolygiad blynyddol o berfformiad y Pwyllgor" gael ei ychwanegu at gylch gorchwyl holl Bwyllgorau'r Cyngor.

[4] Cofnod 344 (***Adroddiad ar Sicrwydd Risg***), nodwyd cynnwys y ddogfen ddiwygiedig ar bolisi a gweithdrefnau rheoli risg a'r datganiad drafft 'chwant am risg', a **chytunodd** y Cyngor arnynt.

**PWYLLGOR ENWEBIADAU A LLYWODRAETHU**

1. Cymeradwywyd yr adroddiad ar gyfarfod y Pwyllgor Enwebiadau a Llywodraethu a gynhaliwyd 18 Medi 2015 (ynghlwm fel Atodiad IV i gopi swyddogol y cofnodion).
2. Cyfeiriwyd yn benodol at y canlynol:

[1] Cofnod 111 (***Archwiliad Mewnol - Cod Ymarfer Addysg Uwch CUC***), **cytunodd** y Cyngor i fabwysiadu Cod Ymarfer AU CUC.

[2] Cofnod 114 (***Penodi i Bwyllgorau a Chynrychiolwyr Eraill***), **penderfynwyd** penodi'r aelodau canlynol o'r Cyngor i wasanaethu ar y Pwyllgorau a ddangosir:

* Pwyllgor Cyllid ac Adnoddau: Yr Athro Richard Parry-Jones
* Pwyllgor Archwilio a Risg: Dr Alwyn Roberts
* Pwyllgor Dwyieithrwydd: Yr Arglwydd Elis-Thomas

**Penderfynwyd** hefyd penodi Dr Griff Jones yn gadeirydd y Pwyllgor Archwilio a Risg o 1 Chwefror 2016.

**PWYLLGOR DISWYDDIADAU**

1. Cymeradwywyd yr adroddiad ar gyfarfod y Pwyllgor Diswyddiadau a gynhaliwyd 11 Gorffennaf 2015 (ynghlwm fel Atodiad V i gopi swyddogol y cofnodion).
2. Gan gyfeirio'n neilltuol at Gofnod 4 (***Rhestr ddienw o aelodau staff***), **cytunwyd** bod y staff hynny y bydd eu contractau cyfnod penodol yn dod i ben rhwng 1 Awst 2015 a 31 Ionawr 2016 yn cael eu diswyddo am resymau colli swydd os na ellir canfod cyfleoedd cyflogaeth eraill addas iddynt.

**MATERION ADNODDAU DYNOL**

1. Derbyniodd y Cyngor adroddiad ar faterion Adnoddau Dynol.
2. **Cytunwyd** i roi'r teitl Athro Emeritws i'r Athro Tony Bushell.

C. Derbyniwyd rhestr o benodiadau diweddar.

**DANGOSYDDION PERFFORMIAD ALLWEDDOL**

Derbyniodd y Cyngor ddata'n ymwneud â grantiau a chontractau ymchwil a ddyfarnwyd, niferoedd myfyrwyr, ceisiadau, a dangosyddion perfformiad ariannol chwarterol.

**GWYBODAETH DDIWEDDARAF O UNDEB Y MYFYRWYR**

Derbyniodd y Cyngor, er gwybodaeth, adroddiad wedi'i ddiweddaru o Undeb y Myfyrwyr.

**SELIO**

Cadarnhaodd y Cyngor selio’r dogfennau a restrwyd yn Agendum 12.

**FFARWELIO**

Diolchodd y Cadeirydd i Dr Dewi Roberts y bydd ei gyfnod ar y Cyngor yn dod i ben yn fuan.